### CONTRACT DE ANTREPRIZĂ

# Nr. ……./……………..

Având în vedere prevederile art. 12 alin. (4) din Legea 99/2016 privind Achiziţiile sectorile, prevederile cap. III, Secţiunea I din Hotărârea nr.394/2016, referitoare la “*Achiziţia Directă*”, Notificarea nr. ………/………… şi Raportul de atribuire nr. ………./………….. al achiziţiei directe :

###### Cap. I. PĂRŢILE CONTRACTANTE

**Art. 1.** Prezentul contract se încheie între:

**S.C. APA TÂRNAVEI MARI S.A.**, cu sediul social în Mediaş, Aleea Comandor Dimitrie Moraru, nr. 9, jud. Sibiu, tel: 0269/841425, fax : 0269/845677, înregistrată la Oficiul Registrului Comerţului Sibiu sub nr. J32/1846/07.12.2006, CUI RO 19502679,având următorul cont : RO43RNCB0231070372030001, deschis la BCR Mediaş reprezentată legal prin Director General, Dl. Munteanu Ioan, în calitate de **BENEFICIAR**.

**şi**

**………………..,** cu sediul social în loc. ……………., ………………….., nr. ……….. , jud. ……, tel./fax ……………, înregistrată la Oficiul Registrului Comerţului sub nr. …………….., CUI RO ………….., având următorul cont: ………………, deschis la Banca …………. ., reprezentată legal prin ……………., Dl. ………………., în  calitate de **ANTREPRENOR**

**Cap. II. OBIECTUL CONTRACTULUI**

**Art. 2.** Obiectul contractului îl constituie execuţia următoarei lucrări: ***“Extindere branşamente apă potabilă şi racorduri canalizare menajeră în satul Ighisul Nou, municipiul Mediaş, judetul Sibiu – etapa 4”.***

Execuţia acestor obiective se va realiza conform prevederilor şi descrierilor cuprinse în Caietele de Sarcini (parte scrisă şi parte desenată), emis de către Beneficiar, parte integrantă din prezentul contract.

#### Cap. III. DURATA CONTRACTULUI

#### Art. 3.1. Durata contractului este de 6 luni de la data semnării acestuia de către părţile contractante.

#### Termenul de execuţie a lucrarilor este de 3 luni. La această durată se adaugă Perioada de Notificare a Defectelor (PND) de 36 luni, care curge de la data finalizării obiectului contractului prezent, respectiv de la data încheierii procesului verbal de recepţie la terminarea lucrării.

#### Nu sunt calificate întârzieri şi supuse penalităţilor de întarziere situaţiile care determină prelungirea perioadei de finalizare datorate unor împrejurari independente de voinţa Executantului (condiţii meteo nefavorabile, sistări ale lucrarilor din ordinul autoritatilor publice competente, etc.).

**Art. 3.2.** Părţile pot conveni prelungirea prezentului contract, prin încheierea unui act adiţional.

#### Cap. IV. PREŢUL ŞI CONDIŢIILE DE PLATĂ A LUCRĂRILOR

**Art.4.1.** Valoarea contractului este de **................** lei la care se adaugă TVA conform Devizului Ofertă anexat prezentului contract. În cazul în care vor exista lucrări suplimentare, ce depăşesc cantităţile din ofertă, acestea vor face obiectul unei negocieri cu Beneficiarul.

**Art.4.2.** Valoarea finală va fi stabilită în urma măsurătorilor efectuate în teren, conform real executat.Măsurătorile vor fi executate de către Antreprenor împreună cu reprezentantul Beneficiarului şi vor fi confirmate de către acesta.

**Art.4.3.** Situaţiile de lucrări vor fi insotite de toate documentele aferente Cărții Construcției care să ateste calitatea si conformitatea lucrarilor executate si se vor întocmi pentru fiecare etapă distinct: atât pentru reţeaua de apă potabilă cât şi pentru reţeaua de canalizare, de către Antreprenor şi vor fi aprobate de către Beneficiar în termen de 5 zile de la primirea acestora în cazul în care sunt conforme și complete. După aprobarea situaţiei de lucrări, Antreprenorul va emite factura de plată. Plata facturilor emise în baza situaţiilor de lucrări după cum au fost menţionate anterior se va efectua de către Beneficiar în termen de **45 zile de la primirea facturilor**, din contul cod IBAN ...................., deschis la Trezoreria .........., în contul indicat de către Antreprenor ........................., deschis la Trezoreria ................

**Cap. V. CONDIŢII GENERALE DE ÎNCEPERE A LUCRĂRILOR**

**Art.5.1.** Lucrările vor fi executate de către Antreprenor pe baza Caietului de Sarcini, planului general şi de detaliu, întocmit şi prezentat de Beneficiar şi acceptat de Antreprenor.

**Art.5.2.** Înainte de începerea lucrărilor, se va face **predarea de amplasament.** Durata de execuţie a contractului începe să curgă de la data predării amplasamentului de către Beneficiarul lucrării, Antreprenorului şi emiterii ordinului de începere al lucrărilor.

**Art.5.3** Înainte de începerii lucrărilor, Antreprenorul este obligat să realizeze semnalizarea lucrărilor, aşa cum este prevăzut în ***Proiectul de semnalizare rutieră a lucrărilor***, aprobat de către Poliţia Rutieră Municipală.

**Art.5.4** Înainte de începerea lucrărilor, Antreprenorul este obligat să monteze în locuri vizibile, în două puncte de acces pe stradă, două panouri publicitare de 1 mp, conform prevederilor *REGULAMENTULUI privind NORMELE pentru LUCRĂRILE TEHNICO-EDILITARE şi de CONSTRUCŢII* pe care se vor înscrie cu litere lizibile de la cel putin 4 m, următoarele informaţii :

* Denumirea lucrării
* Beneficiarul lucrării
* Antreprenorul lucrării cu date de identificare
* Numărul Acordului de Spargere
* Data începerii lucrărilor
* Data finalizării lucrărilor înscrisă în Autorizaţia de Construire
* Responsabilul de execuţie a lucrărilor (şeful de şantier) cu date de contact ( e-mail, telefon)
* Instituţia unde se pot depune sesizările: Sediul Beneficiarului Contractului.

**CAP.VI. CONDIȚII GENERALE PENTRU EXECUŢIA LUCRĂRILOR**

**Art.6.1** Antreprenorul este obligat să solicite asistenţă tehnică de la toţi deţinătorii reţelelor tehnico-edilitare din zona lucrărilor si pe tot parcursul acestora. În situaţia deteriorării reţelelor edilitare existente, lucrările se vor opri imediat şi va fi înştiinţat imediat administratorul reţelei. Remedierea defecţiunii se va face prin grija administratorului de reţea. Dacă defecţiunea s-a produs din culpa Antreprenorului, acesta este obligat la plata despăgubirilor şi/sau daunelor, în conformitate cu prevederile legale. În situaţia descoperirii unor edificii arheologice sau a altor reţele edilitare de care nu s-a avut cunoştinţă la momentul eliberării Autorizaţiei de Construire, lucrările se vor opri imediat şi vor fi anunţaţi factorii responsabili (Primăria municipiului Mediaş sau proprietarul reţelelor respective).

**Art.6.2** Pentru lucrări pe suprafeţe carosabile şi/sau alei betonate sau asfaltare se vor utiliza în mod obligatoriu utilaje de tăiere a asfaltului sau betonului. Asfaltul şi/sau betonul se vor tăia pe toată grosimea lui şi pe toată lungimea şanţului.

**Art.6.3** Materialele rezultate în urma lucrărilor săpătură vor fi evacuate imediat din zona şantierului. Este interzisă depozitarea acestor materiale în zonele adiacente şantierului mai mult timp decât cât este necesar pentru manipulare, încărcare şi transport. Materialele bituminoase şi betoanele se vor încărca separat, vor fi transportate şi predate spre concasare Operatorului de Deşeuri SC ECOSAL SA Mediaş. Celelalte materiale rezultate din săpătură se transportă şi vor fi depozitate în locurile stabilite prin ***Avizul de principiu***.

**Art.6.4** Lucrările de umplutură se execută numai **cu nisip pilonat şi balast cilindrat** în straturi succesive de maxim 30 cm, până când se ajunge la un grad de compactare apropiat cu cel al pereţilor şanţului. Gradul de compactare conform normativelor în vigoare şi atestat de către un laborator autorizat de grad II. Cota finală a balastului compactat va fi cea a carosabilului iniţial, iar sistemul rutier se execută similar cu cel existent.

**Art.6.5** În timpul desfăşurării lucrărilor, Antreprenorul are obligaţia păstrării integrităţii dotărilor existente: cămine, răsuflători, guri de scurgere ape pluviale, hidranţi, borne topografice, rigole, stâlpi, stâlpi de delimitare, coşuri de gunoi, indicatoare rutiere sau de orientare, aparate de parcare, bănci sau alte tipuri de mobilier stradal. În cazul în care acestea au fost afectate de lucrările executate acestea vor fi reabilitate pe cheltuiala şi prin grija Antreprenorului. Dotările funcţionale ale reţelelor edilitare vor fi menţinute în funcţiune pe tot timpul execuţiei lucrărilor, iar în cazul deteriorării vor fi reabilitate imediat (cămine, rigole, guri de scurgere ape pluviale, etc)

**Art.6.6**  În zona şantierului este interzisă:

* parcarea pe timpul nopţii a utilajelor folosite la execuţia lucrărilor. Excepţie fac echipamentele tehnologice mari, nemotorizate ( pal-planşe, sprijiniri şi alte asemenea) care pot fi depozitate în şantier, cu condiţia împrejmuirii cu garduri sau panouri de protecţie mobile şi semnalizarea specială cu lumini de avertizare
* depozitarea materialelor, altele decât cele care vor fi puse în operă în ziua respectivă.
* depozitarea bordurilor, pavelelor sau alte dotări demontate din zona şantierului. Acestea vor fi transportate şi depozitate în locuri special amenajate, în depozite proprii.
* Organizarea de depozite ad-hoc pentru echipamente tehnologice sau materiale în diverse zone, în afara celor autorizate

**Art.6.7** Se recomandă,în limita posibilităţilor tehnologice, să nu se lase tranşee deschise pe timpul nopţii. În caz contrar, se vor lua măsuri speciale de împrejmuire cu garduri şi panouri demontabile şi semnalizare cu sisteme luminoase de avertizare.

**Art.6.8** Antreprenorul lucrării are obligaţia menţinerii ordinii şi curăţeniei în şantier şi în zonele adiacente afectate de împrăştierea pământului rezultat din săpătură sau alte asemenea. Antreprenorul lucrării are obligaţia păstrării curăţeniei pe tot parcursul zilei, iar la sfârşitul zilei se face obligatoriu curăţenie generală, se stropeşte cu apă pentru îndepărtarea prafului şi se refac semnalizările de avertizare şi protecţie în zona tranşeelor.

**Art.6.9** Antreprenorul are obligaţiaîntreţinerii şi semnalizării corespunzătoare a lucrărilor nefinalizate, fiind răspunzător de orice incident sau accident produs în zona şantierului datorită întreţinerii sau semnalizării necorespunzătoare a lucrărilor.

**Art.6.10** În cazul în care în timpul derulării lucrărilor, din culpa Antreprenorului , se produc daune construcţiilor, imobilelor riverane sau participanţilor la trafic, Antreprenorul este obligat să remedieze aceste situaţii prin surse proprii sau apelând la Poliţa de Asigurare. Dacă accidentul produs este de competenţa Poliţiei Rutiere, aceasta va lua măsurile legale care se impun.

**Art.6.11** În cazul în care Antreprenorul :

**1.** încalcă gravprevederile înscrise în Acordul de Spargere

**2.** încalcă în mod repetat prevederile înscrise în Acordul de Spargere ( mai mult de trei amenzi aplicate

conform prevederilor *Regulamentului de sparger*i sau pentru încălcarea altor prevederi legale)

**3.** nu ia măsuri pentru rezolvarea reclamaţiilor în termenul stabilit de Comisia de Costatare

**4.** nu achită amenzile aplicate în termenele de scadenţă

emitentul va putea suspenda Acordul de Spargere. În acest caz Antreprenorul este obligat să sisteze lucrările până la reactivarea Acordului de Spargere, care se poate aplica la data la care Antreprenorul rezolvă neregulile de la punctele 3 sau/şi 4, sau prezintă un plan de remediere prin care poate demonstra în mod rezonabil că nu vor mai apărea problemele de la punctele 1 şi/sau 2. Perioada de suspendare a Acordului de Spargere va fi cuprinsă în ***Nota de calcul finală.***

**Cap.VII. PROTECŢIA PATRIMONIULUI CULTURAL NAŢIONAL**

**Art.7.1**Toate fosilele, monedele, obiectele de valoare sau orice alte vestigii ori obiecte de interes arheologic descoperite pe amplasamentul lucrării sunt considerate, în relaţiile dintre părti, ca fiind proprietatea absolută a Beneficiarului.

**Art.7.2** Antreprenorul are obligaţia de a lua toate precauţiile necesare pentru ca muncitorii săi sau oricare alte persoane să nu îndepărteze sau să nu deterioreze obiectele de valoare sau orice alte vestigii ori obiecte de interes arheologic, iar imediat după descoperirea şi înainte de îndepărtarea lor, de a înştiinţa Beneficiarul despre această descoperire şi de a îndeplini dispoziţiile primite de la Beneficiar privind îndepărtarea acestora. Dacă din cauza unor astfel de dispoziţii Antrerenorul suferă întârzieri şi/sau cheltuieli suplimentare, atunci, prin consultare, părţile vor stabili:

1. orice prelungire a duratei de execuţie la care executantul are dreptul;
2. totalul cheltuielilor suplimentare care se va adăuga la preţul contractului.

**Art.7.3** Beneficiarul are obligaţia ca, de îndată ce a luat cunoştinţă despre descoperirea obiectelor prevăzute, de a înştiinţa în acest sens organele de poliţie şi comisia monumentelor istorice.

**Cap.VIII** **OBLIGAŢIILE ANTREPRENORULUI**

**Art.8.1** Antreprenorul are obligaţia de a executa şi de a finaliza lucrările, precum şi de a remedia viciile ascunse, cu atenţia şi promptitudinea cuvenite, în concordanţă cu obligaţiile asumate prin contract.

**Art.8.2.** Antreprenorul are obligaţia de a obţine Avizul Poliţiei Rutiere şi Acordul de spargere, emis de către operatorul de drumuri, c/valoarea acestora fiind suportată de către Beneficiar.

**Art.8.3.1** Antreprenorul are obligaţia de a supraveghea lucrările, de a asigura forţa de muncă, buna gestiune a materialelor, echipamentelor şi a tuturor celorlalte obiecte, fie de natură provizorie, fie definitive cerute de şi pentru contract - asigurate de către Beneficiar.

**Art.8.3.2.** Antreprenorul are obligaţia de a-şi asuma răspunderea asupra integritaţii materialelor care sunt asigurate de către Beneficiar cât şi de a se asigura împotriva eventualelor efracţii asupra acestor materiale, urmând ca restul materialelor care nu au fost utilizate de către acesta să fie restituite Beneficiarului. Caminele de bransament precum si caminele de racord necesare realizarii lucrarilor se vor pune la dispozitie de catre beneficiar, iar transportul acestora de la depozitul ATM la punctul de lucru va fi cuprins in pretul de montaj.

**Art.8.3.3.** Antreprenorul are obligaţia ca în cazul semnalării unui defect/eroare de fabricaţie la materialele asigurate de către Beneficiar, să notifice Beneficiarul urmând ca acesta să notifice Furnizorul asupra existenţei acestora, în termen de 24 de ore, în vederea înlocuirii sau remedierii acestora, în timp util.

**Art.8.4.** Antreprenorul are obligaţia de a pune in opera materialele de umplutură: nisip, balast, piatră spartă, preţul montajului materialelor fiind inclus în preţul de montaj al conductelor din cadrul listelor de cantităţi.

**Art.8.5.** Dupa punerea în funcţiune a unor tronsoane/finalizarea noii investiţii, dezafectarea tuturor instalaţiilor cade în sarcina Antreprenorului. Cuplarea tuturor consumatorilor la noile instalaţii va fi executata de Antreprenor.

**Art.8.6.** Pe parcursul execuţiei lucrărilor şi al remedierii viciilor ascunse, Antreprenorul are obligaţia:

1. de a lua toate măsurile pentru asigurarea tuturor persoanelor a căror prezenţă pe şantier este autorizată în starea de ordine necesară, pentru evitarea oricărui pericol pentru respectivele persoane;
2. de a lua toate măsurile rezonabil necesare pentru a proteja mediul pe şi în afara santierului şi pentru a evita orice pagubă sau neajuns provocat persoanelor, proprietăţilor publice sau altora, rezultat din poluare, zgomot sau alţi factori generaţi de metodele sale de lucru.

**Art.8.7.** Antreprenorul este responsabil pentru menţinerea în bună stare a lucrărilor, de la data primirii ordinului de începere a lucrării până la data semnării procesului-verbal de recepţie a acesteia.

**Art.8.8.** Pe parcursul execuţiei lucrărilor şi al remedierii viciilor ascunse Antreprenorul are obligaţia, în măsura permisă de respectarea prevederilor contractului, de a nu stânjeni inutil sau în mod abuziv:

1. confortul riveranilor,

sau

1. căile de acces, prin folosirea şi ocuparea drumurilor şi a căilor publice sau private care deservesc proprietăţile aflate în posesia Beneficiarului sau a oricărei alte persoane.

**Art.8.9.** Antreprenorul are obligaţia de a deţine orice instrument de asigurare a unui eventual risc, (ex. poliţă de asigurare) prin care se pot remedia diversele situaţii excepţionale care pot să apară pe parcursul derulării contractului şi nu numai.

**Cap. IX. OBLIGAŢIILE BENEFICIARULUI**

**Art.9.1.** La începerea lucrărilor Beneficiarul are obligaţia de a obţine toate autorizaţiile şi avizele necesare în vederea execuţiei lucrărilor.

**Art.9.2.** Beneficiarul are obligaţia de a pune la dispozitie Antreprenorului următoarele:

a) amplasamentul lucrării liber de orice sarcină;

b) materialele necesare pentru execuţia lucrării, materialele de bază iar transportul acestora de la depozitul beneficiarului la punctul de lucru va fi cuprins in pretul de montaj al Antreprenorului;

**Art.9.3.** Beneficiarul are obligaţia de a pune la dispoziţie Antreprenorului întreaga documentaţie necesară pentru execuţia lucrărilor contractate ;

**Art.9.4.** Beneficiarul are obligaţia de a examina şi de a măsura lucrările care devin ascunse în cel mult 5 zile de la notificarea Antreprenorului.

**Art.9.5.** Beneficiarul este pe deplin responsabil de exactitatea documentelor şi a oricaror alte informaţii furnizate Antreprenorului, precum şi de dispoziţiile şi livrările sale.

**Cap. X ÎNTÂRZIEREA ŞI SISTAREA LUCRĂRILOR**

**Art.10.** În cazul în care:

1. volumul sau natura lucrărilor neprevazute; sau
2. condiţiile climaterice extrem de nefavorabile; sau
3. oricare alt motiv de întârziere care nu se datorează Antreprenorului şi nu a survenit prin încălcarea contractului de către acesta îl îndreptăţesc pe Antreprenor să solicite prelungirea termenului de execuţie a lucrărilor sau a oricarei părţi din acestea. Prin consultare, părţile vor stabili de comun acord:

(i) orice prelungire a duratei de execuţie la care Antreprenorul are dreptul;

(ii) totalul cheltuielilor suplimentare, în cazul în care acestea sunt juste, care se vor adăuga la preţul contractului, cheltuieli suplimentare rezultate din dispoziţiile de şantier, agreate de comun acord de către părţile contractante.

**Cap.XI. GARANŢIA LUCRARII / GARANŢIA DE BUNĂ EXECUŢIE A CONTRACTULUI / (PND)**

**Art.11.1.** Antreprenorul are obligaţia constituirii unei garanţii de bună execuţie, în cuantum de **10 %** dupa cum urmeaza: fie prin retineri succesive din valoarea facturata / fie prin depunerea unui instrument de garantare din valoarea atribuita a contractului avand o perioada de valabilitate egala cu durata contractului plus Perioada de Notificare a Defectelor (PND).

Art.**11.2.** Beneficiarul are obligaţia de a elibera/restitui garanţia de bună execuţie după cum urmează:

   a) 70% din valoarea garanţiei, în termen de 14 zile de la data încheierii procesului-verbal de recepţie la terminarea lucrărilor, dacă nu a ridicat până la acea dată pretenţii asupra ei, iar riscul pentru vicii ascunse este minim;

   b) restul de 30% din valoarea garanţiei, la expirarea perioadei de garanţie a lucrărilor executate, pe baza procesului- verbal de recepţie finală.

Procesele-verbale de recepţie la terminarea lucrărilor şi, respectiv, de recepţie finală pot fi întocmite şi pentru părţi/obiecte din/de lucrare, dacă acestea sunt distincte din punct de vedere fizic şi funcţional, proporţional cu valoarea lucrărilor recepţionate (dacă este cazul).

**Art.11.3.** Beneficiarul are dreptul oricând pe parcursul derulării contractului de a emite pretenţii asupra garanţiei de bună execuţie, în limita prejudiciului creat, dacă Antreprenorul nu îşi execută, execută cu întârziere sau execută necorespunzător obligaţiile asumate prin prezentul contract. Anterior emiterii unei pretenţii asupra garanţiei de bună execuţie, Beneficiarul are obligaţia de a notifica acest lucru executantului, precizând totodată obligaţiile care nu au fost respectate.

**Art.11.4.** În perioada de garanţie, Antreprenorul are obligaţia în urma dispoziţiei date de Beneficiar de a executa toate lucrările de remediere a viciilor şi a altor defecte a căror cauză este nerespectarea clauzelor contractuale. Perioada de remediere a defectelor curge de la data luării la cunoştinţa potrivit termenului stabilit de Beneficiar în funcţie de natura lucrărilor necesar a fi executate dar nu mai puţin de 10 zile.

**Art.11.5.** În cazul în care Antreprenorul nu execută lucrările prevăzute la art. 2, Beneficiarul este îndreptăţit să angajeze şi să plătească alte persoane care să le execute. Cheltuielile aferente acestor lucrări vor fi recuperate de către Beneficiar de la Antreprenor prin executarea garanţiei de bună execuţie, constituită de către acesta.

**Art.11.6.** Termenul de garanţie pentru lucrările executate este de 36 luni de la data finalizarii lucrarii care va coincide cu data semnării între părţile implicate a Procesului Verbal de Receptie la Terminarea Lucrarilor.

**Art.11.7.** Dupa expirarea Perioada de Notificare a Defectelor (PND) se va intocmi Procesul Verbal de Receptie Finala.

**Art.11.8.** În cazul în care defecţiunile nu s-au produs din vina Antreprenorului, lucrările fiind executate de către acesta conform prevederilor contractului, costul remedierilor va fi evaluat şi plătit ca lucrări suplimentare.

**Art.11.9.** În perioada de garanţie Antreprenorul are obligaţia:

- în urma dispoziţiei date de Beneficiar, de a executa toate lucrările de reparaţii şi defectele a căror cauza este nerespectarea clauzelor contractuale;

- de a executa toate activităţile prevăzute anterior, pe cheltuiala proprie, in cazul în care ele sunt necesare ca urmare a:

1. unei manopere neconforme cu prevederile contractului;

sau

1. neglijenţei sau neîndeplinirii de către executant a oricareia dintre obligaţiile explicite sau implicite care ii revin în baza contractului.

**Cap. XII RĂSPUNDEREA CONTRACTUALĂ**

**Art.12.1** Dacă Antreprenorul nu-şi îndeplineşte obligaţiile asumate prin prezentul contract, în special facem referire la neexecutare în termenul indicat, Beneficiarul are dreptul de a reduce suma de plată prin aplicarea unei penalităţi de 0,04% din valoarea contractului pentru fiecare zi de întârziere, până la predarea finală a lucrării.

**Art.12.2** Pentru neplata la termen a obligaţiilor financiare după cum au fost stipulate la Art. 4.3, Antreprenorul are dreptul de a percepe penalitati de întârziere , în cuantum de 0,04 % din suma datorată.

**Art.12.3** Nerespectarea cât şi executarea necorespunzătoare a obligaţiilor asumate prin prezentul contract de către una dintre părţi, în mod culpabil şi repetat, dă dreptul părţii lezate de a considera contractul de drept reziliat şi de a pretinde plata de daune-interese.

**Cap. XIII.ÎNCETAREA CONTRACTULUI**

**Art.13.1.** Prezentul contract încetează în următoarele cazuri :

a) părţile convin de comun acord încetarea contractului ;

b) expirarea duratei contractului;

c) denunţarea unilaterală a contractului cu prealabila notificare în termen de 10 zile lucrătoare;

d) reziliere datorită neîndeplinirii sau îndeplinirii defectuoase a obligaţiilor contractuale de către una din părţi;

e) în caz de dizolvare, lichidare, faliment, retragere a autorizaţiei de funcţionare a unuia din contractanţi, caz în care contractul va fi considerat nul, părţile însă fiind ţinute pentru a recupera datoriile uneia către alta, datorii rezultate până la momentul intervenţiei cauzei de dispariţie.

**Cap. XIV. MODIFICAREA CONTRACTULUI**

**Art.14.** Părţile contractante au dreptul, pe durata îndeplinirii contractului, de a conveni modificarea clauzelor contractului, prin act adiţional.

**Cap. XV. FORŢA MAJORĂ / CAZ FORTUIT**

**Art.15.1** Forţa majoră este constatată de o autoritate competentă şi se demonstrează prin prezentarea unor certificate de atestare eliberate de Camerele de Comerţ şi Industrie din România.

Forţa majoră şi cazul fortuit exonerează parţile contractante de îndeplinirea obligaţiilor asumate prin prezentul contract, pe toată perioada în care aceasta acţionează. Nici una dintre părtile contractante nu răspunde de neexecutarea la termen sau/şi de executarea în mod necorespunzător - total sau parţial - a oricărei obligaţii care îi revine în baza prezentului contract, dacă neexecutarea san executarea necorespunzătoare a obligaţiei respective a fost cauzatã de forta majoră sau de caz fortuit, aşa cum este definită de lege.

**Art.15.2** Îndeplinirea contractului va fi suspendată în perioada de acţiune a forţei majore şi a cazului fortuit, dar fără a prejudicia drepturile ce li se cuveneau parţilor până la apariţia acesteia.

**Art.15.3** Partea contractantă care invocă forţa majoră şi cazul fortuit are obligaţia de a notifica celeilalte părţi, imediat şi în mod complet, în termen de 2 zile de la producerea acesteia şi să ia orice măsuri care îi stau la dispoziţie în vederea limitării consecinţelor.

**Art.15.4** Dacă forţa majoră şi cazul fortuit acţionează sau se estimează că va acţiona o perioadă mai mare de 30 de zile, fiecare parte va avea dreptul să notifice celeilaltepărţi încetarea de plin drept a prezentului contract, fără ca vreuna din părţi să poată pretinde celeilalte daune-interese.

**Cap. XVI. SOLUŢIONAREA LITIGIILOR**

**Art.16.1** Antreprenorul şi Beneficiarul vor face toate eforturile pentru a rezolva pe cale amiabilă, prin tratative directe, orice neîntelegere sau dispută care se poate ivi între ei în cadrul sau în legatură cu îndeplinirea contractului.

**Art.16.2** Dacă, după 15 zile de la începerea acestor tratative, Antreprenorul şi Beneficiarul nu reuşesc să rezolve în mod amiabil o divergenţă contractuală, fiecare parte se poate adresa instanţelor judecătoreşti de la domiciliul Beneficarului, competente în materie, potrivit legii.

**Cap. XVII COMUNICĂRI**

**Art.17.1** Orice comunicare între părţi, referitoare la îndeplinirea prezentului contract, trebuie să fie transmisă în scris.

**Art.17.2** Orice document scris trebuie înregistrat atât în momentul transmiterii cât şi în momentul primirii.

**Art.17.3** Comunicările între părţi se pot face şi prin telefon, telegramă, telex, fax sau e-mail cu condiţia confirmării în scris a primirii comunicării.

Părţile au înţeles să încheie azi, ……….., prezentul contract în două exemplare, câte unul pentru fiecare parte.

##### BENEFICIAR, ANTREPRENOR,

##### S.C. APA TÂRNAVEI MARI S.A. S.C. ………………… S.R.L.

##### Director General, MUNTEANU Ioan …………, ………………

##### 

**Director Economic, FĂGĂRĂŞAN Gabriela**

**Oficiul Juridic, BOLGAR Andreea**

**Compartiment Achiziţii Publice, PRIŞCĂ Raluca**